戲酬正夫
作者：鄭獬
朝代：宋

paragraphs: 汪子怪我不作詩，意欲窘我荒唐辭。
自顧拙兵苦頓弱，安敢犯子之鼓鼙。
子之文章既勁敏，屢從大敵相摩治。
左立風后右立牧，黄帝秉鉞來指麾。
蚩尤跳梁從風雨，電師雷鬼相奔馳。
頃之截首挂大旆，兩肩塚葬高峨危。
如何韜伏不自發，欲用古術先致師。
遺之巾幗武侯策，司馬豈是尋常兒。
應須敵氣已衰竭，然後鐵騎來相追。
回戈坐致窮龐伏，得非欲學韓退之。
嗟我豈敢與子校，唯圖自守堅城陴。
况茲憂窘久廢絕，空餘衰老扶瘡痍。
開卷舊字或不識，豈能有意爭雄雌。
朝來據鞍試矍鑠，是翁獨足相撐支。
檢勒稍稍就部伍，亦欲一望將軍旗。
曹公東壁不羞走，周郎未得相凌欺。
便須持此邀一戰，非我無以發子奇。